1898 haum de zwa Brüada Jacobus und Hendrik-Jan Spijker, de jo Schmieade und Kutschnbauan woan und aus Hilversum kumma san, in Amsterdam a vagoidate Kutschn füad neiche Kenigin Wilhelmina zaumbastlt. Duach des sans schnö bekannt woan. A randl späda haums mit da Autobauarei augfaungt und a Automarkn grünt, des daun a glei Spijker tauft haum. Daun is da Nom glei amoi in Spyker umgändat woan, weis a si am ausländischn Moakt bessa auhead. Aufaungs san Autos vum Carl Benz unta dem Nom Spyker-Benz vakaft woan, doch im Joa 1900 is daun da easchte richtige Spyker kemma und zwoa da 5 H.P.